Okresná prokuratúra Košice II 
Mojmírova 5, 040 46 Košice 1 	

Sp. zn. : 2 Pv 773/12/8803	Košice II, 4.9.2013
EEČ : 2-64-296-2013

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V trestnej veci vedenej proti obv. XXXXX, nar. XXXXX pre prečin výtržníctva podľa § 364 ods. 1 písm. a/  Trestného zákona na tom skutkovom základe, že

-	menovaný dňa 16.11.2012 v čase medzi 14.00 hod až 15.00 hod pred bránou obytného bloku na ulici XXXXX v Košiciach zjavne pod vplyvom alkoholu fyzicky napadol svoju manželku XXXXX, nar. XXXXX, trvale bytom XXXXX, ul. XXXXX ktorú bezdôvodne bez predchádzajúcej hádky a bez slov chytil pod krk, prehol ju smerom dozadu cez zábradlie a následne na to ju zhodil dole po schodoch od brány, čím jej nebolo spôsobené zranenie vyžadujúce práceneschopnosť

lebo je trestné stíhanie neprípustné podľa § 9 odsek 1 písmeno d

Odôvodnenie:
Uznesením policajného orgánu Okresného riaditeľstva PZ XXXXX, obvodného oddelenia PZ XXXXX XXXXX sp. zn. XXXXXo dňa 17.11.2012 bolo proti XXXXX vznesené obvinenie pre prečin výtržníctva podľa § 364 ods. 1 písm. a/ Trestného zákona na tom skutkovom základe, ako je to uvedené vo výrokovej časti tohto uznesenia.

	V priebehu vykonávania úkonov trestného konania bolo mediačným úradníkom Okresného súdu XXXXX XXXXX zistené, že XXXXX, nar. XXXXX zomrel dňa XXXXX Táto skutočnosť vyplýva zo zápisu v knihe úmrtí matričného úradu Mestskej časti XXXXX

	 Na základe uvedenej faktografie je zrejmá z trestnoprávneho hľadiska aplikácia ust. § 215 ods. 1 písm. d/ Trestného poriadku s odkazom na ust. § 9 ods. 1 písm. d/ Trestného poriadku ako kategorický imperatív právnej normy.

	K zastaveniu trestného stíhania podľa § 215 ods. 1 písm. d/ Trestného poriadku dôjde v prípade, ak je trestné stíhanie neprípustné.

	Podľa § 9 ods. 1 písm. d/ Trestného poriadku trestné stíhanie nemožno začať a ak bolo začaté, nemožno v ňom pokračovať a musí byť zastavené proti tomu, kto  zomrel.

	S poukazom na vyššie uvedené skutočnosti a citované ustanovenia Trestného poriadku bolo potrebné rozhodnúť tak, ako je to uvedené vo výrokovej časti tohto uznesenia a trestné stíhanie zastaviť.	

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jaroslav Krak
prokurátor